En række af Skagens restaurationer har besluttet at byde diskotek Buddy Holly velkommen tilbage til Skagens natteliv ved at lukke ved 22-tiden på fredag og opfordre deres kunder til at rykke festen over på diskoteket, der er genåbnet efter halvandet års coronanedlukning. Det har man kunnet læse i flere Facebook-opslag: - Det slog benene væk under os Det usædvanlige initiativ slog benene fuldstændig væk under de fire skagboer bag diskoteket, fortæller Thomas Hvid, direktør i virksomheden. - Det er da vildt rørende, for det har jo også været en svær periode for de andre. Vi blev meget overraskede, da vi så det onsdag morgen, hvor vi skulle til at gøre klar til vores åbning, siger han. Thomas Hvid, Kasper Lundholm, Alex Rasmussen og Martin Larsen har  efter den rørende oplevelse haft lidt svært ved at samle sig om dagens praktiske opgaver, lyder det fra direktøren. Det kan kun ske i Skagen - Sådan noget her kan kun ske i Skagen, hvor vi har et supergodt samarbejde og sammenhold  mellem restaurationerne, siger han. Thomas Hvid glæder sig til igen at kunne indtage den rolle, Buddy Holly har haft gennem mange af de 24 år, diskoteket har været i Skagen. - Jeg tror godt, jeg kan tillade mig at sige, at vi har været omdrejningspunkt i byen på mange måder. For eksempel har vi lavet fodboldturneringer og fester for de ansatte på byens restaurationer, siger Thomas Hvid.

Opsummering:
Flere restaurationer i Skagen har  besluttet at byde diskotek Buddy Holly velkommen tilbage på en helt særlig måde efter halvanden års corona-nedlukning.